text: IB3 | Un piròman de contenidors de Palma accepta 5 anys de presó
  Portada > societat > Un piròman de contenidors de Palma accepta 5 anys de presó
  La Fiscalia demanava per a ell sis anys i mig de presó per posar en risc a una família que residia en l'habitatge pròxim
  28/01/2021 09:59h
  L'home de 42 anys acusat d'incendiar contenidors a Palma, posant en risc a una família que residia en un habitatge pròxim, ha arribat avui a un pacte de conformitat i ha acceptat 5 anys de presó i indemnitzacions que sumen més de 10.000 euros. El pacte s'ha tancat abans que comencés el judici, a l'Audiència Provincial de les Balears. Inicialment, la Fiscalia demanava per a ell sis anys i mig de presó.
  Els fets varen ocórrer la tarda del 15 de març del 2020. La Fiscalia recull en el seu escrit que l'acusat va calar foc a un dels contenidors "sabent el perill que aquesta acció comportava per a la vida i integritat de les persones donat el risc de propagació de les flames" a habitatges i locals pròxims.
  El foc es va propagar als contenidors contigus i a un vehicle estacionat al costat. Es va originar una densa fumera negra que va pujar fins a uns deu pisos, ennegrint la façana de l'edifici d'habitatges. A més, es varen trencar els vidres de les finestres de l'habitatge del primer pis, en l'interior del qual es trobava una família, que va haver de refugiar-se.
  L'incendi també va afectar el tendal, rètol i il·luminació d'un local. L'home haurà d'indemnitzar el propietari d'aquest local, el propietari del cotxe cremat i Emaya, com a empresa propietària dels contenidors.